Balaton: a jég olvad, sportolásra alkalmatlan
Sok helyen még vastag ugyan a Balaton jege, de az olvadása és kásásodása miatt már nem alkalmas sportolásra. A komp beindítását viszont egyelőre nem tervezik.
Nagy András György, a siófoki obszervatórium munkatársa szerdán azt közölte, hogy ugyan még 19 centiméter vastag a Balaton jege az állomás előtt, de az olvadás és az esőzések miatt már áll rajta a víz. A következő napokban is enyhe időjárás várható, ezért a tó jégpáncéljának folyamatos olvadására lehet számítani - tette hozzá.
Nagy Jenő, a Balatoni Vízirendészeti Rendőrkapitányság megbízott vezetőjének beszámolója szerint a vizesedés, kásásodás miatt már nem alkalmas korcsolyázásra a tó jege, az olvadás és az egyre több rianás miatt pedig veszélyes a jégre menni. Ezért a vízirendészet azt tanácsolja, ha akad még kijelölt jégpálya a Balatonon, akkor ott vagy csakis sekély víz felett merészkedjen bárki a Balaton jegére.
Január végéig már bizonyosan nem indul be a kompjárat Szántód és Tihany között - tájékoztatta Borbély Judit, a Balatoni Hajózási Zrt. marketingvezetője az MTI-t. Hozzátette, ha tartósnak ígérkezik az enyhe időjárás, várhatóan február elején, de legkésőbb február közepén indul be újra a kompközlekedés a Balatonon.